ངས་རང་ཉིད་ཀྱི་ལག་པའི་སྟེང་གི་རྨ་ཤུལ་འདི་མཐོང་ཐེངས་རེར་ང་ལ་དགའ་སྐྱོ་འདྲེས་མའི་ཕྱིར་དྲན་མང་པོ་ཞིག་ཡོད།དེ་ནི་ན་ནིང་དབྱར་གཞུང་ཚ་བ་ཧ་ཅང་ཆེ་སྐབས་ཤིག་ལ།དྲིན་ཆེན་མ་ལོ་དང་ཚ་མོ་གཉིས་ཁྲིད་དེ་ཟི་ལིང་སྡོད་ཁང་གི་འོག་ཏག་ཏག་ན་ཁ་ཆེའི་ཟ་ཁང་ཞིག་ཡོད་པ་དེའི་ནང་དུ་ཟ་མ་ཟ་རུ་སོང་བ་ཡིན།ཡར་འཛུལ་མ་ཐག་ནམ་རྒྱུན་ང་དང་ངའི་ནང་མི་མཐོང་མ་ཐག་ལས་བྲེལ་ག་འདྲ་ཆེ་རུང་བཅོས་མིན་གྱིས་འཛུམ་ཞིག་བསྟན་ནས་དགའ་ཚོར་དང་བཅས་ང་ཚོའི་སྔུན་ལ་བརྒྱུགས་ཡོང་མཁན་གྱི་ཁ་ཆེ་བུ་མོ་ཞིག་ཡོད།ང་ཚོར་འདུག་སྟེགས་ཡག་པོ་ཞིག་བཀོད་སྒྲིག་བྱེད་པའི་མགོ་རས་ནག་པོ་དཀྲིས་པའི་ཞབས་ཞུ་མ་ལོ་ཆུང་དེ་མཐོང་སོང།མོས་ང་ཚོ་མཐོང་མ་ཐག་ལག་རས་ཤིག་གིས་འདུག་སྟེགས་གཞན་ཞིག་འཕྱི་བཞིན་པ་དེ་མཚམས་བཞག་སྟེ་ཁྱེད་ཚོ་ཐོན་བཏང་ངམ་ཟེར་ཞོར་ང་ཚོའི་མདུན་དུ་བརྒྱུགས་ནས་བསླེབས།ཁྱེད་ཚོ་འདིར་སྡོད་ཟེར་ཞོར་གཡས་ལག་གི་རྒྱལ་སྒོ་དེའི་ཁ་གཏད་ན་ཡོད་པའི་འདུག་སྟེགས་ཞིག་སྟོན་ཞོར་ལག་པ་གཡོན་ཀྱིས་འཛམ་གླིང་འཁྲུག་ཆེན་གཉིས་པ་བརྒྱབས་ཚར་མ་ཐག་གི་གད་སྙིགས་ནང་ནས་འཐུས་ཡོང་བ་དང་གཉིས་སུ་མེད་པའི་རླུང་འཁོར་རྙིང་བ་རྙིང་ནག་ཅིག་སྒོ་ནས་ཡར་འཛུལ་མ་ཐག་གི་གཡོན་ཕྱོགས་ཀྱི་སྒོ་ཆེན་འགྲམ་ཏག་ཏག་ན་བཞག་འདུགཟ་མ་ཟ་བཞིན་པའི་རྒྱ་རྒན་བཞི་ལྔ་ཞིག་གིས་བསྐོར་ནས་ཡོད་པ་དེ་ང་ཚོའི་ཕྱོགས་སུ་དྲུད་ནས་ཡོང་རྩིས་བྱས་སོང།ངས་ལམ་སང་དེ་འདྲ་བྱས་ན་འཚམ་པོ་ཞིག་དང་ལེགས་པོ་ཞིག་མི་འདུག་བསམ་སྟེ།ང་ཚོ་ལ་དགོས་ཀྱིན་མི་འདུག་ཟེར་ཞོར་རླུང་འཁོར་དེ་རང་འཇགས་སུ་བཞག་ན་སྙམ།ལག་པ་གཡོན་པ་དེ་རླུང་འཁོར་དེའི་ཕྱོགས་སུ་བརྐྱངས་མ་ཐག་སྟབས་མ་ལེགས་པར་ངའི་ལག་ཆུང་སྙིང་ལ་རྗེ་མོ་ཕག་སུག་དང་འདྲ་བོ་དེ་རླུང་འཁོར་ནང་དུ་ཤོར་ནས་གཡོན་ལག་གི་ཕྱི་ངོས་ལ་ཕག་ཤ་རློན་པ་གྲི་བཤའ་བྱས་པ་ལྟར་རིམ་པ་བཞི་ལྟ་བུ་ཞིག་ཁ་གདངས་སུ་བཅུག་སོང་།ངོ་ཚ་བས་ཡིན་ནམ་ཡང་ན་སྐྲག་སོང་བས་ཡིན།སྐབས་དེར་ཨ་ཚ་ཨ་བོ་ཟེར་དགོས་པའི་ཚོར་བ་ཞིག་ཡེ་ནས་བྱུང་མ་སོང་ལ་ལམ་སང་ཁྲག་ཀྱང་བཞུར་མ་སོང།དེ་མ་ཐག་ངས་ཨ་མའི་ཕྱོགས་སུ་བལྟས་པ་ན་ཚ་མོ་གཉིས་ཀྱིས་ཨ་མ་གཡས་སྐྱོར་གཡོན་སྐྱོར་བྱས་ནས་འདུག་སྟེགས་དེའི་ཕྱོགས་སུ་འགྲོ་གྱིན་འདུགཁོང་ཚོས་ཧ་ལམ་ངའི་ལག་པ་རླུང་འཁོར་ནང་ཤོར་སོང་བ་ཤེས་མེད་པ་འདྲ།ཞབས་ཞུ་མ་དེ་སྐྲག་ཐག་ཆོད་ནས་ངོ་མདངས་ཀྱང་འགྱུར་སོང་།ངས་མོ་ལ་གཙང་ཤོག་ཡོད་དམ།སྐད་རྒྱག་མི་ཉན།ངའི་ཨ་མ་ཁོང་ཚོར་རྦད་དེ་ཤེས་སུ་མ་འཇུག་ཅེས་བཤད་པ་ན།མོས་ཁུག་མ་ལས་ང་ལ་གཙང་ཤོག་ཅིག་སྟེར་ཞོར་ཁྱེད་རང་འདིར་ཅུང་སྒུག་དང་ངས་སྦྱིན་བདག་གི་ལག་ནས་སྒོར་མོ་ཁྱེར་ཡོང་ནས་འུ་གཉིས་སྨན་ཁང་དུ་འགྲོ་ཟེར།ངས་མོ་ལ་ཁྱེད་རང་འཚབ་འཚུབ་མ་བྱེད།འདི་ང་རང་གི་ནོར་འཁྲུལ་རེད།དེ་བས་ངའི་ཨ་མ་ཁོང་ཚོ་དེ་རིང་དྲོས་ཇ་འཐུང་རྒྱུ་ཅུང་འཕྱི་འདུག་པས་ཁོང་ཚོ་ལྟོགས་ཀྱིན་ཡོད།རྒྱ་ཐུག་བཞི་དང་སྒོ་ང་བཞི།ཚལ་སྣ་ཁ་བཞི་དྲངས་ཞོག་དང་སྒོར་མོ་ང་ཕྱིར་ཐོན་ན་སྤྲད་ཡོང་ཟེར་ཞོར་ཁ་ཆེའི་ཟ་ཁང་དང་ཐག་ཉེ་ས་ན་ཡོད་པའི་ཆང་བཙོང་ས་ཆུང་ཆུང་ཞིག་ཡོད་པ་དེའི་ནང་དུ་ཕྱིན་པ་ཡིན།དེའི་ནང་དུ་འགྲུལ་བ་གཅིག་ཀྱང་མི་འདུག་ལ་སྦྱིན་བདག་མ་ཁ་པར་ནང་དུ་མགོ་འཁོར་ནས་འདུགང་ནང་དུ་འཛུལ་མ་ཐག་ཚིག་གཅིག་ཀྱང་མ་བཤད་པར་ཐད་ཀར་ཆང་དཀར་རྒྱ་མ་གང་བླངས་ཏེ་སྦྱིན་བདག་མ་ལ་གཏད་ནས་འདི་ལམ་སང་ཁ་ཕྱེས་ལབ་མོད།མོས་འདུག་སྟེགས་དེའི་སྟེང་ནས་ད་རུང་ལྷོད་དུ་འབབ་ཞོར་འདི་འདྲ་སྔ་མོ་ནས་འཐུང་གི་ཡིན་ནམ།ངར་བ་རེད་ཟེར།དེ་དུས་ངས་གཞི་ནས་ཁྲག་འཛག་བཞིན་པའི་རྨ་ཁ་དེ་སྟོན་ཞོར་རེམ་རེམ་ཀུ་རེ་རྩེད་ཁོམ་མི་འདུག་ཅེས་བཤད་པ་ཡིན།